Kredito unija

Kredito unija – kooperatiniais pagrindais fizinių asmenų savanoriškai įsteigta ir nustatyta tvarka įregistruota finansų įstaiga. Kredito unija turi teisę priimti indėlius ir skolinti lėšas, teikti lėšų pervedimo ir kitas finansines paslaugas. 2024 metais visame pasaulyje veikė daugiau nei 67 tūkst. kredito unijų 101 valstybėje, kurios kartu vienijo per 412 mln. nariųWorld Council of Credit Unions .

Kredito unijos Lietuvoje veikia tik savo ir besiribojančiose savivaldybėse, o visas uždirbtas pelnas lieka bendruomenėje. Šios kredito įstaigos finansines paslaugas gali teikti savo nariams – fiziniams bei juridiniams asmenims. Kredito unijų veiklą Lietuvoje prižiūri Lietuvos bankas ir centrinė kredito unija, kurių šiuo metu šalyje yra dvi: Lietuvos centrinė kredito unija ir Jungtinė centrinė kredito unija „Kreda“.

2026 m. kovą Lietuvoje veikė 58 kredito unijos ir 68 nutolusios jų kasos – iš viso 126 fiziniai aptarnavimo taškai visoje šalies teritorijoje. Lietuvos centrinei kredito unijai priklauso 44 kredito unijos ir 58 nutolusios kasos, kurios kartu sudaro LKU kredito unijų grupę. Ši grupė vienija per 130 tūkst. narių Lietuvos miestuose ir regionuose. 

 Narystė kredito unijoje 
Kiekvienas fizinis ar juridinis asmuo, norintis naudotis kredito unijos paslaugomis, privalo tapti jos nariu, vadinasi, įsigyti pajų. Pagrindinis pajus yra kredito unijos vardinis dokumentas, suteikiantis nariui teisę ne tik naudoti finansinėmis paslaugomis, bet ir lygiaverčiai dalyvauti kredito unijos valdyme bei balsuoti visuotiniuose narių susirinkimuose. Vadinasi, kiekvienas kredito unijos narys kartu yra ir jos savininkas.

Kredito unijos nariu gali tapti veiksnus fizinis asmuo, turintis nuolatinę gyvenamąją, darbo ar mokymosi vietą Lietuvos Respublikos savivaldybės, kurioje įregistruota kredito unijos buveinė, teritorijoje ar su šia savivaldybe besiribojančių kitų kredito unijos įstatuose nurodytų savivaldybių teritorijose.

Taip pat kredito unijos asocijuotu nariu gali būti Lietuvos Respublikoje įregistruotas ir Lietuvos Respublikos savivaldybės, kurioje įregistruota kredito unijos buveinė, teritorijoje arba su šia savivaldybe besiribojančių savivaldybių teritorijose buveinę turintis juridinis asmuo.

 Kuo kredito unija skiriasi nuo banko? 
Kredito unija – kooperatiniais pagrindais veikianti lietuviško kapitalo kredito įstaiga. Pagrindinis jos veiklos principas – demokratinis valdymas. Norėdamas naudotis kredito unijos paslaugomis, asmuo turi tapti jos nariu, t. y. įsigyti pajų. Kredito unijoje galioja principas „vienas narys – vienas balsas“, todėl visi nariai, nepriklausomai nuo įnešto kapitalo dydžio, turi vienodą balsavimo teisę visuotiniame narių susirinkime. Taigi kredito unija priklauso jos nariams ir yra valdoma demokratiškai, o kiekvienas narys kartu yra ir savininkas.

Tuo tarpu komercinis bankas paprastai yra akcininkų valdoma akcinė bendrovė, kurios sprendimų priėmimo galia priklauso nuo turimų akcijų skaičiaus. Norint naudotis banko paslaugomis, nereikia tapti jo akcininku.

Kredito unijose uždirbtas pelnas lieka toje bendruomenėje, kurioje jos veikia, todėl jos dažnai gali siūlyti palankesnes sąlygas vietos gyventojams, smulkiesiems ūkininkams ar verslininkams. Neretai kredito unijose už indėlius mokamos palūkanos gali būti didesnės nei bankuose.

 Kredito unijų paslaugos 
Kredito unijos nariai gali naudotis šiomis finansinėmis paslaugomis:
 Būsto ir vartojimo paskolas gyventojams, taip pat finansavimą verslo bei žemės ūkio subjektams.
 Terminuotaisiais, neatšaukiamais terminuotaisiais ir taupomaisiais indėliais.
 Atsidaryti mokėjimo sąskaitą.
 Įsigyti debeto ir kredito mokėjimo korteles.
 Naudotis mobiliąja programėle.
 Naudotis internetinės bankininkystės paslauga.
 Atlikti pinigų pervedimo Lietuvoje ir užsienyje operacijas.
 Pasinaudoti paskolų refinansavimo paslauga.
 Išsinuomoti mokėjimo kortelių skaitytuvą.
Pastaba: šias ir kitas paslaugas teikia kredito unijos, esančios Lietuvos centrinės kredito unijos narėmisLKU kredito unijų grupė .

Kredito unijų pelnas lieka bendruomenėje, todėl jos gali palankesnėmis sąlygomis teikti paslaugas privatiems asmenims, smulkiems ūkininkams ir verslininkams. Kredito unijos aktyviai finansuoja verslo projektus, jaunas įmones, žemės ūkio veikla besiverčiančius ūkininkus ir bendroves. Kredito unijose taip pat galima taupyti pasirašius terminuotojo arba taupomojo indėlio sutartį. Kredito unijose laikomi indėliai yra apdrausti VĮ „Indėlių ir investicijų draudimas“.

 Nuorodos 
 Lietuvos centrinė kredito unija
 Lietuvos bankas
 LKU kredito unijų grupė
 Vilniaus kredito unija
 Kredito unija MAGNUS

 Išnašos 

Kategorija:Finansų organizacijos